b'\n_START_ARTICLE_\nJanez Umek\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli (1914) je obiskoval Zavod svetega Stanislava v \xc5\xa0entvidu pri Ljubljani (1914\xe2\x80\x931922) in nato \xc5\xa1tudiral na gradbenem oddelku Tehni\xc5\xa1ke fakultete v Ljubljani (1922-1928). Po diplomi je delal pri Okrajnem zastopstvu v Mariboru (1928-1929), slu\xc5\xbeil vojsko (1929-1931), nato pa je  bil v Ljubljani: strokovni sodelavec tehni\xc4\x8dnega oddelka banske uprave (1931-1932); Vzajemne zavarovalnice (1932-1945, vmes 1942-1943 v italijanskih tabori\xc5\xa1\xc4\x8dih); direktor Zavarovalnega zavoda Slovenije (1945-1949); vodja organizacijsko tehni\xc4\x8dnega oddelka Industrijskega biroja (1950-1965); strokovni sodelavec Skupnosti cestnih podjetij SRS (1965-1972) in nazadnje strokovni sodelavec Prometnega in\xc5\xa1tituta (1972-1974)._NEWLINE_V zavarovalni\xc5\xa1tvu so pomembne njegove obdelave vpla\xc4\x8danih in izpla\xc4\x8danih premij ter od\xc5\xa1kodnin na vseh podro\xc4\x8djih zavarovanj. V poletnih mesecih 1947\xe2\x80\x931948 je v Albaniji pri zavarovalnici Instituti shetetnor i sigurimave postavil temelje albanskega dr\xc5\xbeavnega zavarovalni\xc5\xa1tva, ko je sestavil tiskane cenike z navodili za oceno nepremi\xc4\x8dnin (v ital.) ter objavil priro\xc4\x8dnik Tarifa e primeva per siguriment kundra zjarrit (Tirana, 1948), ki je rabil med drugim tudi pri ocenjevanju vojne \xc5\xa1kode._NEWLINE_V gradbeni stroki je vodil republi\xc5\xa1ko komisijo za revizijo in potrjevanje idejnih in gradbenih  projektov ter tako spremljal gradnjo in ugotavljal napake pri tehni\xc4\x8dnih prevzemih, kar je pripomoglo k izku\xc5\xa1enosti mlaj\xc5\xa1ih gradbenikov, predvsem pa k la\xc5\xbejemu prehodu iz obrtni\xc5\xa1kega v industrijsko projektiranje in gradnjo. Poleg stanovanj, \xc5\xa1ol in industrijskih objektov so bili pod Umekovim vodstvom pregledani tudi projekti za ve\xc4\x8d cest. Samostojno je izdelal variantni idejni na\xc4\x8drt za izpeljavo cest okrog Ljubljane (1968). O prometu je Umek pri Prometnem in\xc5\xa1titutu v Ljubljani napisal in objavil nekaj samostojnih del med drugim: Pripombe k \xc5\xa1tudiji in dokumentaciji za ceste (1973);  Razbremenitev vpadnic v Ljubljano (1969); Ceste in promet v gospodarstvu (1970); Cestni predor skozi Karavanke (1973).'